CELEX: 32021R1018
Language: lv
Date: 2021-06-22 00:00:00
Title: Komisijas Īstenošanas regula (ES) 2021/1018 (2021. gada 22. jūnijs), ar ko Īstenošanas regulā (ES) 2021/637 noteiktos īstenošanas tehniskos standartus groza attiecībā uz informācijas atklāšanu par globāliem sistēmiskas nozīmes rādītājiem un atceļ Īstenošanas regulu (ES) Nr. 1030/2014 (Dokuments attiecas uz EEZ)

24.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 224/6
               
            
         KOMISIJAS ĪSTENOŠANAS REGULA (ES) 2021/1018
         (2021. gada 22. jūnijs),
         ar ko Īstenošanas regulā (ES) 2021/637 noteiktos īstenošanas tehniskos standartus groza attiecībā uz informācijas atklāšanu par globāliem sistēmiskas nozīmes rādītājiem un atceļ Īstenošanas regulu (ES) Nr. 1030/2014
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 434.a pantu,
         tā kā:
         
                     (1)
                  
                  
                     Regulas (ES) Nr. 575/2013 441. pantā ir noteikts, ka globālām sistēmiski nozīmīgām iestādēm (G-SNI) ir reizi gadā jāsniedz informācija par to rādītāju vērtībām, ko izmanto, lai noteiktu to vērtējumu saskaņā ar Eiropas Parlamenta un Padomes Direktīvas 2013/36/ES (2) 131. pantā izklāstītajām identificēšanas metodēm. Komisijas Īstenošanas regulā (ES) Nr. 1030/2014 (3), kas pieņemta, pamatojoties uz Regulas (ES) Nr. 575/2013 441. panta 2. punktu, ir noteikti vienoti formāti un datumi informācijas atklāšanai par G-SNI identificēšanai izmantotajām vērtībām. Ar Eiropas Parlamenta un Padomes Regulu (ES) 2019/876 (4) tika atcelts Regulas (ES) Nr. 575/2013 441. panta 2. punkts.
                  
               
                     (2)
                  
                  
                     Direktīvas 2013/36/ES 131. pantā ir noteikti G-SNI identificēšanas kritēriji. Komisijas Deleģētajā regulā (ES) Nr. 1222/2014 (5) ir precizētas minētās identificēšanas metodes un definētas G-SNI apakškategorijas. Deleģētā regula (ES) Nr. 1222/2014 tika grozīta ar Komisijas Deleģēto regulu (ES) 2021/539 (6), lai ņemtu vērā pārskatītos starptautiskos standartus par G-SNI identificēšanu, kurus 2018. gada jūlijā pieņēma Bāzeles Banku uzraudzības komiteja (BCBS) (7). Minētie pārskatītie starptautiskie standarti un jo īpaši prasība izmantot vienotu formātu informācijai par to rādītāju vērtībām, ko izmanto, lai noteiktu Regulas (ES) Nr. 575/2013 441. pantā minēto G-SNI vērtējumu, būtu jāatspoguļo Komisijas Īstenošanas regulā (ES) 2021/637 (8).
                  
               
                     (3)
                  
                  
                     Tādēļ Īstenošanas regula (ES) 2021/637 būtu attiecīgi jāgroza.
                  
               
                     (4)
                  
                  
                     Ar Regulu (ES) 2019/876 tika ieviests arī Regulas (ES) Nr. 575/2013 434.a pants, kas pilnvaro Komisiju pieņemt īstenošanas tehniskos standartus, lai precizētu vienotus atklājamās informācijas formātus, kas nepieciešami, lai novērtētu iestāžu riska profilus un pakāpi, kādā tās atbilst Regulas (ES) Nr. 575/2013 pirmajā līdz septītajā daļā noteiktajām prasībām. Pamatojoties uz minēto 434.a pantu, tika pieņemta Īstenošanas regula (ES) 2021/637, ar kuru Īstenošanas regulā (ES) Nr. 1030/2014 noteikto prasību vietā tika ieviestas jaunas prasības. Tāpēc ir lietderīgi atcelt Īstenošanas regulu (ES) Nr. 1030/2014.
                  
               
                     (5)
                  
                  
                     Lai nodrošinātu netraucētu pāreju no Īstenošanas regulas (ES) Nr. 1030/2014 uz Īstenošanas regulu (ES) 2021/637, šīs regulas piemērošanas datumam vajadzētu būt tādam pašam kā Īstenošanas regulas (ES) 2021/637 piemērošanas datumam, proti, 2021. gada 28. jūnijam. Tā paša iemesla dēļ šīs regulas spēkā stāšanās datumam vajadzētu būt tai pašai dienai, kad tā publicēta Eiropas Savienības Oficiālajā Vēstnesī pirms piemērošanas dienas, proti, 2021. gada 28. jūnija.
                  
               
                     (6)
                  
                  
                     
                        BCBS 2019. gada decembrī publicēja konsolidēto Bāzeles sistēmu, tostarp atjauninātās 3. pīlāra informācijas atklāšanas prasības (9), kas Regulā (ES) Nr. 575/2013 tika galvenokārt ieviestas ar Regulu (ES) 2019/876. Lai īstenotu minētos grozījumus, ar Īstenošanas regulu (ES) 2021/637 tika izveidots konsekvents un pilnīgs 3. pīlāra informācijas atklāšanas regulējums. Tāpēc, ja G-SNI atklāj informāciju par to rādītāju vērtībām, ko izmanto, lai noteiktu šo iestāžu vērtējumu, tām būtu jāizmanto šai regulai atbilstīgs 3. pīlāra ziņojums.
                  
               
                     (7)
                  
                  
                     Šīs regulas pamatā ir īstenošanas tehnisko standartu projekts, ko Komisijai iesniegusi Eiropas Banku iestāde.
                  
               
                     (8)
                  
                  
                     Eiropas Banku iestāde ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1093/2010 (10) 37. pantu izveidotās Banku nozares ieinteresēto personu grupas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2021/637 grozījums
            Īstenošanas regulā (ES) 2021/637 iekļauj šādu 6.a pantu:
            
               
                  “6.a pants
                  Informācijas atklāšana par globāliem sistēmiskas nozīmes rādītājiem
                  
                     1.   G-SNI atklāj informāciju par to rādītāju vērtībām, ko izmanto, lai noteiktu Regulas (ES) Nr. 575/2013 441. pantā minēto vērtējumu, lietojot vienoto informācijas atklāšanas formātu, kas minēts Regulas (ES) Nr. 575/2013 434.a pantā un ko attiecīgās iestādes izmanto rādītāju vērtību apkopošanai, kā noteikts Komisijas Deleģētās regulas (ES) Nr. 1222/2014 3. panta 2. punktā, izņemot papilddatus un izziņas posteņus, kas apkopoti saskaņā ar minēto pantu.
                  
                  
                     2.   G-SNI 1. punktā minēto informāciju atklāj savā 3. pīlāra gada beigu ziņojumā. G-SNI 1. punktā minēto informāciju atkārtoti atklāj savā pirmajā 3. pīlāra ziņojumā pēc rādītāju vērtību galīgās iesniegšanas attiecīgajām iestādēm, ja iesniegtie skaitļi atšķiras no 3. pīlāra gada beigu ziņojumā norādītajiem skaitļiem.”
                  
               
            
         
         
            2. pants
            Īstenošanas regulas (ES) Nr. 1030/2014 atcelšana
            Īstenošanas regulu (ES) Nr. 1030/2014 atceļ.
         
         
            3. pants
            Stāšanās spēkā
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2021. gada 28. jūnija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 27.6.2013., 1. lpp.
         
         
            (2)  Eiropas Parlamenta un Padomes Direktīva 2013/36/ES (2013. gada 26. jūnijs) par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (OV L 176, 27.6.2013., 338. lpp.).
         
            (3)  Komisijas Īstenošanas regula (ES) Nr. 1030/2014 (2014. gada 29. septembris), ar ko nosaka īstenošanas tehniskos standartus attiecībā uz vienotiem formātiem un datumu to vērtību atklāšanai, kuras izmanto globāli sistēmiski nozīmīgu iestāžu identificēšanai saskaņā ar Eiropas Parlamenta un Padomes Regulu (ES) Nr. 575/2013 (OV L 284, 30.9.2014., 14. lpp.).
         
            (4)  Eiropas Parlamenta un Padomes Regula (ES) 2019/876 (2019. gada 20. maijs), ar ko groza Regulu (ES) Nr. 575/2013 attiecībā uz sviras rādītāju, neto stabila finansējuma rādītāju, prasībām pašu kapitālam un atbilstīgajām saistībām, darījuma partnera kredītrisku, tirgus risku, riska darījumiem ar centrālajiem darījumu partneriem, riska darījumiem ar kolektīvo ieguldījumu uzņēmumiem, lieliem riska darījumiem, pārskatu sniegšanas un informācijas atklāšanas prasībām un Regulu (ES) Nr. 648/2012 (OV L 150, 7.6.2019., 1. lpp.).
         
            (5)  Komisijas Deleģētā regula (ES) Nr. 1222/2014 (2014. gada 8. oktobris), ar ko papildina Eiropas Parlamenta un Padomes Direktīvu 2013/36/ES attiecībā uz regulatīvajiem tehniskajiem standartiem par metožu noteikšanu globāli sistēmiski nozīmīgu iestāžu identificēšanai un par globāli sistēmiski nozīmīgu iestāžu apakškategoriju definēšanu (OV L 330, 15.11.2014., 27. lpp.).
         
            (6)  Komisijas Deleģētā regula (ES) 2021/539 (2021. gada 11. februāris), ar kuru groza Deleģēto regulu (ES) Nr. 1222/2014, ar ko papildina Eiropas Parlamenta un Padomes Direktīvu 2013/36/ES attiecībā uz regulatīvajiem tehniskajiem standartiem par metožu noteikšanu globāli sistēmiski nozīmīgu iestāžu identificēšanai un par globāli sistēmiski nozīmīgu iestāžu apakškategoriju definēšanu (OV L 108, 29.3.2021., 10. lpp.).
         
            (7)  The Basel Framework – SCO40: Global systemically important banks.
         
            (8)  Komisijas Īstenošanas regula (ES) 2021/637 (2021. gada 15. marts), ar ko nosaka īstenošanas tehniskos standartus attiecībā uz to, kā iestādes publisko informāciju, kura minēta Eiropas Parlamenta un Padomes Regulas (ES) Nr. 575/2013 astotās daļas II un III sadaļā, un ar ko atceļ Komisijas Īstenošanas regulu (ES) Nr. 1423/2013, Komisijas Deleģēto regulu (ES) 2015/1555, Komisijas Īstenošanas regulu (ES) 2016/200 un Komisijas Deleģēto regulu (ES) 2017/2295 (OV L 136, 21.4.2021., 1. lpp.).
         
            (9)  Basel Committee on Banking Supervision of the Bank for International Settlements, DIS Disclosure requirements, 2019. gada decembris.
         
            (10)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).